**„FlixBus“ skelbia apie naujus autobusų maršrutus iš Lietuvos į Suomijos miestus**

**Šią vasarą tarptautinė kelionių technologijų bendrovė „FlixBus“ vykdys tris naujus tiesioginius autobusų maršrutus iš Lietuvos į įvairius Suomijos miestus. Be jau esamo maršruto į Vasą, netrukus bus galima keliauti į Tamperę, Joensū ir Rovaniemį. Pirmosios kelionės šiomis kryptimis bus pradėtos liepos pabaigoje.**

„Praėjusią vasarą pradėjome veiklą Suomijoje, pristatydami autobuso maršrutą per didžiuosius Baltijos šalių miestus ir toliau palei Baltijos jūros pakrantę iki Vasos. Matome, kad šis sprendimas pasiteisino, yra didelis keleivių susidomėjimas, jų skaičius nuolat auga. Siekdami dar labiau išplėsti kelionių galimybes ir užtikrinti susisiekimą su įvairiais Suomijos miestais, vykdysime naujus tiesioginius maršrutus į Tamperę, Joensū ir Rovaniemį. Atsižvelgdami į paklausą, ateityje planuotume pasiūlyti ir daugiau maršrutų“, – sako „FlixBus“ verslo direktorė Kamila Zalewska.

Bilietą į Suomiją bus galima užsisakyti iki kelionės likus mažiausiai trims valandoms, todėl keliones bus galima planuoti lanksčiai. Autobuso bilietų iš Lietuvos (Vilniaus) į Suomiją kaina prasidės nuo 49,99 eurų. Į kelionės autobusu kainą bus įskaičiuotas kėlimasis „Tallink“ keltu tarp Estijos ir Suomijos. Į kelionę autobusu keliautojai galės pasiimti dviratį.

Šią vasarą „FlixBus“ autobusai važiuos trimis naujais maršrutais: Vilnius-Pernu-Talinas-Helsinkis-Tamperė, Hamburgas-Pernu-Talinas-Helsinkis-Joensū ir Krokuva-Pernu-Talinas-Helsinkis-Rovaniemis.

Į Rovaniemį vykstantys autobusai Lietuvoje stos Lazdijuose, Alytaus autobusų stotyje, Vilniaus Savanorių prospekte, autobusų stotyje ir Studentų gatvėje, Ukmergės autobusų stotyje, Panevėžyje ir Saločiuose.

Autobusai, važiuojantys į Tamperę, išvyks iš Vilniaus autobusų stoties, vėliau stos sostinės Studentų gatvėje ir Saločiuose, o autobusai, vykstantys į Joensū, stos Kalvarijos pasienio kontrolės punkte, Kalvarijoje, Kauno autobusų stotyje, Šiauliuose ir Kalvių pasienio kontrolės punkte.

„Siūlydamas tiesiogines keliones ne tik iš Vilniaus, bet ir iš mažesnių miestų, „FlixBus“ daro keliones prieinamesnėmis regionuose gyvenantiems žmonėms. Be to, taip išvengiama papildomo CO2 pėdsako sukūrimo, kai žmonėms nereikia keliauti į vieną tašką Lietuvoje, kad išvyktų autobusu. Jie gali rinktis artimiausią išvykimo stotelę“, – priduria K. Zalewska.

Suomijoje autobusai stos Helsinkyje, Tamperėje, Sale, Turku, Raisije, Raumoje, Poryje, Narpes, Vasoje, Joensū, Heinoloje, Oulu, Kemyje ir Rovaniemyje pagal atitinkamus maršrutus.

Baltijos regione „FlixBus“ iš viso vykdo 62 maršrutus. Iš Lietuvos su šios bendrovės autobusais galima nukeliauti į Latviją, Estiją, Suomiją, Lenkiją, Slovakiją, Vengriją, Slovėniją, Austriją, Čekiją, Vokietiją, Nyderlandus, Belgiją, Prancūziją.